**Návrh**

**NARIADENIE VLÁDY**

**Slovenskej republiky**

**z ... 2022,**

**ktorým sa mení a dopĺňa nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov**

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:

**Čl. I**

Nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení nariadenia vlády Slovenskej republiky č. 76/2015 Z. z., nariadenia vlády Slovenskej republiky č. 10/2016 Z. z., nariadenia vlády Slovenskej republiky č. 47/2017 Z. z., nariadenia vlády Slovenskej republiky č. 73/2018 Z. z., nariadenia vlády Slovenskej republiky č. 399/2018 Z. z. a nariadenia vlády Slovenskej republiky č. 137/2021 Z. z. sa mení a dopĺňa takto:

1. V § 5 odsek 2 znie:

„(2) Žiadateľ o priame platby je na diele pôdneho bloku s druhom poľnohospodárskej plochy trvalý trávny porast povinný v roku, v ktorom podal žiadosť, udržiavať všetky plochy kosením alebo spásaním a prvú agrotechnickú operáciu vykonať najneskôr do 30. septembra príslušného roka. Doplnkovo k udržiavaniu plochy kosením alebo spásaním podľa prvej vety je možné vykonať aj mulčovanie; doplnkovosť mulčovania spočíva v takom udržiavaní plochy, pri ktorom každý pozemok musí byť obhospodarovaný kosením alebo pasením ako základnou technológiou a mulčovanie sa vykonáva iba ako doplnková činnosť po vykonaní alebo pred vykonaním hlavnej operácie. Žiadateľ je povinný najneskôr do 14 dní po vykonaní kosby odstrániť pokosenú hmotu.“.

1. V § 7a odsek 2 znie:

„(2) Redistributívna platba sa poskytne žiadateľovi najviac na prvých 28 ha, na ktoré možno poskytnúť podporu, ktoré sú odstupňované takto:

a) prvý interval do 4,99 ha vrátane,

b) druhý interval medzi 5,00 ha a 14,99 ha vrátane,

c) tretí interval nad 15,00 ha vrátane.“.

1. V § 11 sa odsek 3 dopĺňa písmenom i), ktoré znie:

„i) orná pôda ležiaca úhorom pre medonosné plodiny uvedené v prílohe č. 4.“.

1. V § 11 ods. 4 sa za slovo „pôdy“ vkladajú slová „s porastom plodín“.
2. V § 11 ods. 5 prvej vete sa slová „a) a f)“ nahrádzajú slovami „a), f) a i)“.
3. V § 11 sa za odsek 9 vkladajú nové odseky 10 a 11, ktoré znejú:

„(10) Na účely odseku 3 písm. i) sa za ornú pôdu ležiacu úhorom pre medonosné plodiny považuje plocha ornej pôdy s porastom, ktorá leží úhorom najmenej v období od 1. marca do 1. septembra príslušného roka. Porast musí byť tvorený zmesou aspoň troch plodín podľa zoznamu medonosných plodín uvedených v prílohe č. 4. Zmes musí obsahovať aspoň jednu plodinu z každej skupiny plodín podľa zoznamu medonosných plodín uvedených v prílohe č. 4. Na účely odseku 3 písm. i) sa za zmes druhov plodín považuje zmes, ktorá obsahuje najviac 80 % jednej z medonosných plodín uvedených v prílohe č. 4.

(11) Na plochách podľa odseku 3 písm. a) a i) žiadateľ nesmie zberať plodiny ani pásť zvieratá. Po uplynutí obdobia, v ktorom plocha podľa odseku 3 písm. a) alebo písm. i) leží úhorom, je možné porast zapracovať do pôdy.“.

Doterajší odsek 10 sa označuje ako odsek 12.

1. Poznámka pod čiarou k odkazu 57a znie:

„57a) Čl. 41 ods. 4 a 5 nariadenia (EÚ) č. 1307/2013 v platnom znení.“.

1. Za § 17e sa vkladá § 17f, ktorý vrátane nadpisu znie:

„**§ 17f**

**Prechodné ustanovenie k úprave účinnej od 1. februára 2022**

Podmienky poskytnutia priamych platieb na základe žiadostí podaných do 31. januára 2022 sa posudzujú podľa tohto nariadenia vlády v znení účinnom do 31. januára 2022.“.

1. Príloha č. 4 vrátane nadpisu znie:

„Príloha č. 4

k nariadeniu vlády č. 342/2014 Z. z.

**Zoznam medonosných plodín**

|  |  |  |
| --- | --- | --- |
| **Názov plodiny** | | |
|  | **slovenský** | **latinský** |
| **1.** | **Bôbovité plodiny** | |
|  | ďatelina egyptská | *Trifolium alexandrinum* L. |
| ďatelina lúčna | *Trifolium pratense* L. |
| ďatelina purpurová | *Trifolium incarnatum* L. |
| ďatelina obrátená | *Trifolium resupinatum* L. |
| ďatelina mechúrikatá | *Trifolium vesiculosum* Savi |
| ďatelina plazivá | *Trifolium repens* L. |
| hrach siaty | *Pisum sativum* L. |
| lupina biela | *Lupinus albus* L. |
| lupina úzkolistá | *Lupinus angustifolius* L. |
| lupina žltá | *Lupinus luteus* L. |
| vika panónska | *Vicia pannonica* Crantz |
| vika siata | *Vicia sativa* L. |
| vika huňatá | *Vicia villosa* Roth |
| vtáčia noha siata | *Ornitophus sativus* |
| komonica lekárska | *Melilotus officinalis* (L.) Pall. |
| ľadenec rožkatý | *Lotus corniculatus* L. |
| lucerna ďatelinová | *Medicago lupulina* |
| lucerna siata | *Medicago sativa* L. |
| ranostajovec pestrý | *Securigera varia* (L.) Lassen |
| sekernica vencová | *Hedysarum coronarium* L. |
| vičenec vikolistý | *Onobrychis viciifolia* Scop. |
| **2.** | **Mrkvovité plodiny** | |
|  | fenikel obyčajný | *Foeniculum vulgare* Mill. |
| bedrovník lomikameňový | *Pimpinella saxifraga* L. |
| koriander siaty | *Coriandrum sativum* L. |
| kôpor voňavý | *Anethum graveolens* L. |
| mrkva obyčajná | *Daucus carota* L. |
| paštrnák siaty | (*Pastinaca sativa* L.) |
| petržlen záhradný | *Petroselinum crispum* (Mill.) A. W. Hill |
| rasca lúčna | *Carum carvi* L. |
| **3.** | **Ostatné medonosné plodiny** | |
|  | pohánka jedlá | *Fagopyrum esculentum* Moench |
| borák lekársky | *Borago officinalis* L. |
| facélia vratičolistá | *Phacelia tanacetifolia* Benth. |
| horčica biela | *Sinapis alba* L. |
| ľan siaty | *Linum usitatissimum* L. |
| ľaničník siaty | *Camelina sativa* (L.) Crantz |
| požlt farbiarsky | *Carthamus tinctorius* L. |
| slnečnica ročná | *Helianthus annuus* L. |
| skorocel kopijovitý | *Plantago lanceolata* L. |
| benedikt lekársky | *Cnicus benedictus* L. |
| nechtík lekársky | *Calendula officinalis* L. |
| nevädza poľná | *Cyanus segetum* Hill |
| reďkev siata | *Raphanus sativus* L. |
| slez nebadaný | *Malva neglecta* Wallr. |
| slez praslenatý | *Malva verticillata* L. |
| druhy rodu šalvia | *Salvia* spp. |
| pupalka dvojročná | *Oenothera biennis* |

“.

1. V prílohe č. 5  tabuľke sa stĺpec „Prvky“ dopĺňa položkou „Pôda ležiaca úhorom pre medonosné plodiny“, pre ktorú sa v stĺpci „Váhový faktor“ dopĺňa číslo „1,5“.
2. V prílohe č. 7 tabuľke stĺpci „slovenský“ sa za položku „Ďatelina purpurová“ vkladá nová položka „Ďatelina egyptská“, pre ktorú sa v časti „latinský“ dopĺňajú slová „Trifolium alexandrinum“.

**Čl. II**

Toto nariadenie vlády nadobúda účinnosť 1. februára 2022.